## La Generalitat rep l’aval de l’AIReF a les seues previsions macroeconòmiques per a 2026

*** La Comunitat Valenciana preveu un creixement del PIB real del 2,2 % en 2026, idèntic a l’estimat per l’AIReF i lleugerament per davall de la mitjana d’altres organismes com BBVA Research, que l’eleva al 2,9 %
* L’organisme independent confirma que les estimacions del projecte de pressupostos complixen els requisits de transparència, qualitat i coherència exigits per la norma estatal i europea**

Les previsions macroeconòmiques que acompanyen el projecte de pressupostos de la Generalitat per a 2026 han rebut l’aval de l’Autoritat Independent de Responsabilitat Fiscal (AIReF) després de constatar que complixen els requisits de qualitat, transparència i realisme fiscal exigits tant per la normativa estatal com europea.

La Generalitat preveu un augment del PIB real del 2,2 % en 2026, una xifra idèntica a l’estimació central de l’AIReF i situada, segons destaca l’organisme, lleugerament per davall de la mitjana d’altres panells, que l’estimen al voltant del 2,4 %.

En este sentit, cal esmentar que BBVA Research apunta a un creixement del PIB de la Comunitat Valenciana del 2,9 %, la qual cosa podria ser el major augment regional l’any que ve, impulsat principalment per la inversió lligada a mesures d’ajuda després de la DANA i el bon acompliment en exportacions i turisme.

Per a 2025, el creixement previst per la Generalitat és del 2,8 %, dins del rang central de les projeccions de l’AIReF (entre el 2,7 % i el 3,3 %) i menor que la xifra estimada per l’organisme estatal, que se situa en el 3,1 %.

Per la seua part, BBVA considera que el PIB regional avançarà enguany un 3,6 %, i el situarà al capdavant de totes les autonomies en augment previst del PIB molt per damunt de la mitjana nacional.

L’informe de l’AIReF analitza les estimacions elaborades per la Conselleria d’Hisenda i Economia per al període 2025-2027, que inclouen el creixement del PIB, el deflactor del PIB i l’ocupació, segons la Comptabilitat Regional d’Espanya (CRE).

**Merino destaca la fortalesa de l’economia**

La consellera d’Hisenda i Economia, Ruth Merino, destaca que estes previsions reflectixen la fortalesa de l’economia valenciana, impulsada per les mesures adoptades pel Consell per a “crear un entorn més favorable per a la inversió, l’activitat empresarial i l’ocupació”.

“L’aval de l’AIReF reforça la credibilitat dels pressupostos de la Generalitat i demostra que la Comunitat Valenciana està fent les coses bé, amb rigor tècnic i responsabilitat”.

A més, ha afegit que el full de ruta del Consell passa per “continuar impulsant la modernització i digitalització de l’Administració, les mesures d’alleujament fiscal i la planificació financera responsable per a consolidar una economia més competitiva i preparada per als reptes de futur”.

**Previsions d’ocupació alineades amb l’AIReF**

Les previsions de la Comunitat Valenciana s’han elaborat i remés dins del termini i en la forma corresponent, seguint les bones pràctiques recomanades per l’AIReF, com la inclusió de comparatives amb previsions independents i l’exposició detallada de la metodologia economètrica emprada.

Quant a l’ocupació, la Generalitat estima un increment del 2,8 % en 2025 i de l’1,7 % en 2026, valors que es troben dins de les bandes centrals de les previsions de l’AIReF i en línia amb les tendències apuntades per altres panells de previsors.

Amb tot, l’AIReF destaca en el seu informe l’elevat nivell d’incertesa que envolta l’escenari internacional i el seu possible impacte sobre les xifres macroeconòmiques, així com la conveniència de prolongar les projeccions més enllà de 2026 per a alinear-les amb l’horitzó del Pla fiscal i estructural de la Generalitat.

Fecha: 27/10/2025